钦定古今图书集成/明伦汇编/官常典/第490卷 > 丘和
## 钦定古今图书集成/明伦汇编/官常典/第490卷 > 丘和

按《唐书》本传：“和，河南洛阳人，后徙家郿。少重气侠，闲
弓马，长乃折节自将。仕周，开府仪同三司。入隋，为右
武卫将军，封平城郡公，历资、梁、蒲三州刺史，以宽惠
著名。汉王谋反，使卒衣妇人衣，袭取蒲州，和挺身免，
坐废为民。宇文述有宠，和倾心附纳。俄以发武陵公
元胄罪，复拜代州刺史。炀帝北巡，和馈献精腆，至朔”
州，而刺史杨廓无所进，帝不悦，述盛称和美。帝用为
博陵太守，诏廓就视和为式。后帝过博陵，和上食加
丰，愈喜，由是所过竞为珍侈，献自和发也。然和善抚
吏士，得其心。迁天水郡守，入为左御卫将军。大业末，
海南苦吏侵，数怨畔。帝以和所莅称淳良，而黄门侍
郎裴知亦荐之，遂拜交阯太守。抚接尽情，荒境安之。
炀帝崩而和未知。于是鸿胪卿甯长真举郁林附萧
铣，冯盎举珠崖、番禺附林士弘，各遣使招和，不从。林
邑西诸国，数遗和明珠、文犀金宝，故和富埒王者。铣
闻利之，命长真以南粤蛮俚攻交阯，和遣长史高士
廉率兵击走之。郡为树石，勒其功。会隋骁果自江都来，乃审隋亡，和即陈款归国，而岭峤闭阻，乃权附铣。
铣平，遂得归。诏李道𥙿即授和交州大总管，爵谭国
公。和遣士廉奉表请入朝，诏其子师利迎之。及谒见，
高祖为兴引入卧内，语平生欢甚，奏《九部乐》，飨之，除
左武候大将军。和时已老，以稷州其故乡也，令为刺
史以自养。寻除特进。贞观十二年卒，年八十六，赠荆
州总管，谥曰“襄”，陪葬献陵。有子十五人，多至大官，而
行恭为知名。